Tuntud Venemaa-ekspert ja nädalakirja The Economist peatoimetaja asetäitja Edward Lucas usub, et Gruusiaga maha peetud sõda  on Kremli enesekindlust tõstnud.    "Arvan, et mida nad [Venemaa juhtkond - toim] tõesti Gruusia sõjast õppisid, on see, et Lääs ei taha neile vastu astuda. See on suur ja huvitav õppetund, et nad võivad seda teha, sest Euroopa Liit on lõhenenud ja NATO on lõhenenud ning USA on kaugel," ütles Lucas ETV saatele "Välisilm" antud intervjuus, vahendavad ERR Uudised.    Lucase hinnangul madaldas Gruusia sõda sõjalise interventsiooni lubatavuse künnist. "Selline asi poleks olnud mõeldav 4 - 5  aastat tagasi. Nüüd on see uus kurss, millele nad on asunud üsna varmalt."    "Ma ei arva, et nad seda lähemal ajal kordaksid või et nad seda üldse täpselt samal kujul kordaksid, kuid sarnast taktikat võidakse kasutada Krimmis või isegi Balti riikides kunagi tulevikus," hoiatas ta.    "Tegelikult on pangad ja mitte tankid kõige efektiivsem relv ja kui kriis Venemaa majandust täielikult põhja ei vii, siis arvan, et nad jätkavad seda taktikat - andes laene, soetades vara, ostes ära  poliitikuid, toetades rahaliselt neile kasulikke voolusid," sõnas pikka aega Moskvas töötanud ja korralikku vene keelt kõnelev Lucas.